b'\n_START_ARTICLE_\nMersa Gavasis\n_START_SECTION_\nEtimologija\n_START_PARAGRAPH_\nMersa pomeni pristani\xc5\xa1\xc4\x8de, gawasis pa je srednjeve\xc5\xa1ki izraz za izvidni\xc5\xa1ko ladjo.\n_START_SECTION_\nZgodovina raziskav\n_START_PARAGRAPH_\nKo so v Vadi Gavasu odkrili stelo iz Dvanajaste dinastije, na kateri je bilo omenjeno bli\xc5\xbenje pristani\xc5\xa1\xc4\x8de Sawwwas, so arheologi z Aleksandrijske univerze pod vodstvom Abdela Monem A.H. Sayeda za\xc4\x8deli  leta 1976 raziskovati okolico gr\xc5\xa1ko-rimskega hydreuma (vodna postaja). Razen \xc5\xbee odkrite stele, ki jo je v 28. letu svojega vladanja postavil faraon Amenemhet II. v spomin na sre\xc4\x8dno vrnitev odprave v De\xc5\xbeelo Punt, niso odkrili nobenega drugega spomenika. Iz tega so sklepali, da so stelo v rimskem obdobju pripeljali iz pristani\xc5\xa1\xc4\x8da v vodno postajo. Raziskave so nadaljevali bolj proti vzhodu, vendar tudi tam niso odkrili nobenega spomenika iz faraonskega obdobja._NEWLINE_Dva kilometra ju\xc5\xbeno od Mersa Gavasisa so odkrili majhno stelo s fragmenti kartu\xc5\xa1e Senusreta I. in geografskim imenom Bia-n-punt. 250 metrov zahodno od pristani\xc5\xa1\xc4\x8da so na severni strani Vadi Gavasisa odkrili majhno sveti\xc5\xa1\xc4\x8de in naslove Anka, osebnega slu\xc5\xbeabnika Senusreta I. V sveti\xc5\xa1\xc4\x8du so odkrili tudi napis Saww (Sww), ki je potrdil lokacijo pristani\xc5\xa1\xc4\x8da Mersa Gavasis._NEWLINE_Dvesto metrov zahodno od sveti\xc5\xa1\xc4\x8da so odkrili \xc5\xa1e eno majhno stelo, na kateri Senusret I. ukazuje svojemu vezirju Intefikerju, naj preskrbi ladjo za potovanje v Bia-Punt. _NEWLINE_Med izkopavanji leta 1977 so odkrili nekaj \xc4\x8drepinj s hieratskimi popisi vsebine, porekla in destinacij posod. Na njih je bila tudi omemba templja Senusreta II., ime Punt in ime uradnika iz obdobja Senusreta III._NEWLINE_Najdbe so dokon\xc4\x8dno potrdile, da je Saww pomenil pristani\xc5\xa1\xc4\x8de Mersa Gavasis in da so se iz njega odpravljale in se vanj vra\xc4\x8dale odprave v Punt. Odkrili so tudi, da so ladje po vrnitvi razstavili in jih po delih prenesli na Nil. Pribli\xc5\xbeno 110 kg te\xc5\xbeka sidra, izdelana v Mersa Gavasisu, so po vrnitvi iz Punta pustili v pristani\xc4\x8du in jih uporabili za kaj drugega, na primer za podstavek stele.'